Line Barfod (EL), 2004-05-11:
Handicappede og handicappede børn er noget, som mange taler
meget pænt om, og alle siger, at nu skal vi også sørge for, at der bliver gode forhold, og at vi sikrer forholdene bedst muligt. Men når vi i øjeblikket diskuterer regeringens udspil til det nye Danmark, regeringens vision om, hvordan fremtiden skal se ud, og vi så spørger ind til, hvordan den så helt konkret kommer til at se ud for de handicappede og de familier, der har handicappede børn, så er det meget svært at se, hvor den tryghed bliver af, som kan være så afgørende for familier med handicappede børn og for handicappede selv, den vished om, at der vil være et godt tilbud, og at der vil være det flere år frem i tiden.
Hvordan sikrer man den tryghed, der er væsentlig for de handicappede og for deres familier?
For det, der er lagt op til, er jo, at de institutioner, der er brug for, kommer til at ligge i den kommune, hvor de nu tilfældigvis er beliggende, også selv om den kommune måske slet ikke har nogen borgere på institutionen, og så kan man godt være meget nervøs for, om den kommune, når den så skal prioritere, om den skal give penge til folkeskolen eller den skal give penge til hjemmehjælp eller andet, så vil prioritere at give penge til en institution, hvor der måske slet ikke er nogen af kommunens egne borgere, og hvor det kan koste mange penge, hvis en plads eller to står tom i længere tid. Derfor kan vi altså risikere, at en række af de tilbud, der er i dag, forsvinder, eller at de bliver dyrere, fordi kommunerne jo så sætter priserne op. Så vi mener, det er meget relevant at se på, hvordan det her område kan sikres fremover.
I Enhedslisten ønsker vi, at vi skal skabe et samfund, hvor der er plads til alle, og hvor alle mennesker, uanset hvad handicap man måtte have, hvad hårfarve man måtte have, hvad køn man måtte have, hvad etnisk baggrund man måtte have osv., skal respekteres og have de samme rettigheder.
Man skal f.eks. have retten til selv at vælge, hvor man vil bo, et område, hvor de handicappede er meget trængt i dag.
Vi mener, det er det offentliges forpligtelse at sørge for, at der er de nødvendige tilbud.
Det er ikke noget, vi mener kan overlades til udbud og efterspørgsel på et marked.
Tværtimod mener vi, at der er behov for, at vi styrker området i forhold til den måde, tingene ser ud på i dag.
I dag er der mange forskellige kasser.
Vi mener, man skal sikre, at der, når folk får brug for hjælp, så er en, der kan hjælpe dem igennem kasserne og systemerne, en, som kan være tovholder hele vejen igennem og hjælpe i forhold til al den megen hjælp, man har brug for fra forskellige offentlige kasser, i modsætning til det oplæg, regeringen er kommet med, hvor man bare flytter rundt på kasserne, kaster dem op i luften, som det er blevet formuleret, og så vil der stadig være lige så mange kasser, man skal finde rundt imellem. Vi mener, det er afgørende, at man også sikrer retssikkerheden, at vi får sikret nogle minimumsrettigheder, og at vi får sikret en ordentlig sagsbehandling for de børn og unge og familier, som har brug for hjælp.
Vi mener, at en af de måder, man kunne sikre en bedre retssikkerhed på, er det forslag, vi har fremsat om, at når kommunerne ikke overholder loven, men bryder loven, så skal de betale 5.000 kr. i godtgørelse.
I går kunne vi høre om familier i Hedensted, hvor der viste sig problemer i en række sager, hvor loven ikke var overholdt.
Vi mener, det er vigtigt at få strammet op og sikret, at loven bliver overholdt, men vi mener, det er mindst lige så vigtigt at sikre, at kommunerne og amterne faktisk har penge til at leve op til forpligtelserne, at vi får sikret, at der kommer ordentlig økonomi, kommer penge nok ud i kommuner og amter til, at man kan sikre gode forhold og ordentlige tilbud.
Derfor ønsker vi også at få en struktur fremover, hvor man sikrer, at økonomien følger med, og hvor vi også har en demokratisk beslutningsproces, som også sikrer mindretal i forhold til de beslutninger, der skal træffes.